Inawgurata t-trakka tal-go karts tal-Island Karting Club f'Ħal Far
Imtella' Ġunju 20, 2020 - Aġġornata 20 Ta' Ġunju, 2020 4:10pm Ġiet inawgurata trakka ġdida tal-go cart f'Ħal Far mifruxa fuq 22,000 metru kwadru. Id-dilettanti tal-motorsport qalu li kienu ilhom is-snin jistennew li jkollhom trakka tal-go carts bi standards internazzjonali. Ġiet inawgurata f'Ħal Far trakka tal-go carts b'tul ta' 937 metru mifruxa fuq 22,000 metru kwadru ta' art. It-trakka saret b'investiment ta' aktar min nofs miljun ewro, il-maġġoranza tagħhom thallsu minn Infrastructure Malta u parti minnhom mill-klabb tal-carting. Kif spjega l-President tal-Island Carting Club, Jason Mangion, din it-trakka toffri opportunitajiet ġodda għat-taħriġ u t-tlielaq b'mod sigur. Spjega li se jkunu jistgħu jinstaqu numru kbir ta' carts fl-istess ħin u se jiżdiedu l-kategoriji ta' carts li se jieħdu sehem. It-trakka tista' tintuża wkoll minn mimimotos u scooters. "Konna ilna snin twal nistennewha. Dejjem imxew pass u waqaf ix-xogħol. Naħseb ilna għaddejjin issa 'l fuq minn 20 sena fiha li beda l-proċess sakemm wasalna hawnhekk illum. Fl-aħħar għandna xi ħaġa lesta." Il-Ministru għat-Trasport u l-Infrastruttura, Ian Borg, qal li b'din it-trakka ġdida ħafna tfal, żgħażagħ u adulti se jkunu jistgħu jipprattikaw l-isport tal-go-carts. Dr Borg qal li it-trakka tista' tintuża għat-testing mill-istudenti li jiżviluppaw carts bħala parti mill-esperjenza tagħhom fl-Università. Qal li l-impenn tal-Gvern għal faċilitajiet sportivi huwa impenn sħiħ. Il-Ministru Borg qal li f'Malta hawn nies kapaċi u għalhekk tajjeb li jkollna faċilitajiet adegwati fejn jitħarrġu u jikkompetu. "Konvint li anke minħabba d-disinn u anke l-approvazzjoni tal-FIA, jistgħu jkunu utli għal diversi dixxiplini tal-motorsports, nafu kemm hawn dilettanti, u ma jiddispjaċina xejn li għamilna dan l-investiment." Il-Ministru Borg qal li dan mhux l-ewwel proġett li l-Gvern għen fil-qasam sportiv. Semma l-Mtaħleb, grounds, u klabbs tal-football f'Marsaskala, is-Siġġiewi, ix-Xgħajra u l-Kalkara. Qal li sar ukoll investiment fil-pixxina f'Marsaskala u f'diversi klabbs tat-tennis u tal-boċċi.